32004D0760
L 337/59
JURNALUL OFÍCIAL AL UNIUNII EUROPENE
DECIZIA COMISIEI
din 26 octombrie 2004
de stabilire a normelor de aplicare a Directivei 93/23/CEE a Consiliului privind anchetele statistice care trebuie efectuate asupra efectivului și producției în sectorul porcinelor
[notificată cu numărul C(2004) 4090]
(Text cu relevanță pentru SEE)
(2004/760/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/23/CEE a Consiliului din 1 iunie 1993 privind anchetele statistice care trebuie efectuate în domeniul producției de porcine (1), în special articolul 1 alineatul (3), articolul 2 alineatul (2), articolul 3 alineatul (2), articolul 6 alineatele (1) și (2), articolul 8 alineatul (1) și articolul 10 alineatul (3),
întrucât:
(1)
Decizia 94/432/CE a Comisiei din 30 mai 1994 de stabilire a dispozițiilor de aplicare a Directivei 93/23/CEE a Consiliului privind anchetele statistice care trebuie efectuate asupra efectivului și producției în sectorul porcinelor (2) a fost modificată de mai multe ori.
(2)
Pentru realizarea anchetelor menționate de Directiva 93/23/CEE, este necesar să existe definiții precise. În acest scop trebuie stabilite exploatațiile agricole care intră în sfera anchetei și clasele de mărime ale efectivelor, precum și regiunile pe baza cărora statele membre elaborează rezultatele anchetelor statistice pe care le efectuează periodic. În vederea stabilirii statisticilor abatorizărilor este necesară o definiție unică a greutății în carcasă.
(3)
În conformitate cu Directiva 93/23/CEE, statele membre pot să fie autorizate, la cererea lor, să efectueze anchetele din lunile aprilie și august sau din mai/iunie în regiunile selectate, cu condiția ca anchetele respective să acopere cel puțin 70 % din efectivul de porcine. Statele membre al căror efectiv de porcine nu reprezintă decât un procentaj redus din efectivul total de animale al Comunității pot fi autorizate să efectueze ancheta o dată pe an în aprilie, în mai/iunie sau în noiembrie/decembrie sau să efectueze defalcarea regională a rezultatelor finale ale anchetei din aprilie sau din mai/iunie. Statele membre pot fi autorizate, la cerere, să efectueze defalcarea rezultatelor anchetei dintr-o lună dată a anului pe clase de mărime a efectivelor.
(4)
Statele membre au prezentat cereri referitoare la diverse posibilități de derogare.
(5)
Ca urmare a aderării Republicii Cehe, a Ciprului, a Estoniei, a Ungariei, a Letoniei, a Lituaniei, a Maltei, a Poloniei, a Slovaciei și a Sloveniei, sunt necesare adaptări tehnice și extinderi ale anumitor derogări la aceste noi state membre.
(6)
Regulamentul (CE) nr. 1059/2003 al Parlamentului European și al Consiliului (3) stabilește un nomenclator comun al unităților teritoriale de statistică (NUTS) pentru statele membre; în consecință, este necesară înlocuirea nivelelor regionale stabilite anterior cu noul nomenclator (NUTS).
(7)
În consecință, este necesară abrogarea Deciziei 94/432/CE.
(8)
Prezenta decizie este conformă cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) O exploatație agricolă în sensul articolului 2 alineatul (2) din Directiva 93/23/CEE este o unitate tehnico-economică care face obiectul unei gestionări unice și care produce produse agricole.
(2) Ancheta menționată la articolul 1 alineatul (1) din Directiva 93/23/CEE vizează:
(a)
exploatațiile agricole a căror suprafață agricolă utilizată este egală sau mai mare de un hectar;
(b)
exploatațiile a căror suprafață agricolă utilizată este mai mică de un hectar, în cazul în care produc, într-o anumită măsură, pentru vânzare sau în cazul în care unitatea lor de producție depășește anumite praguri fizice.
(3) Statele membre care doresc să utilizeze pentru anchetele lor un alt prag se angajează să fixeze acest prag în așa fel încât să fie excluse numai cele mai mici exploatații a căror contribuție la marja brută standard - în sensul Deciziei 85/377/CEE a Comisiei (4) - a statului membru respectiv nu reprezintă mai mult de 1 %.
Articolul 2
Pentru subdiviziunile teritoriale menționate la articolul 6 alineatul (1) din Directiva 93/23/CEE, statele membre respectă nivelul nomenclatorului comun al unităților teritoriale de statistică (NUTS) stabilit în anexa I. Statele membre sunt scutite de obligația de a stabili rezultate pentru regiunile al căror efectiv de porcine este mai mic de 1 % din efectivul național de porcine.
Articolul 3
Clasele de mărime ale efectivelor menționate la articolul 8 alineatul (1) din Directiva 93/23/CEE sunt prevăzute la anexa II la prezenta decizie.
Articolul 4
Greutatea în carcasă menționată la articolul 10 alineatul (1) din Directiva 93/23/CEE este greutatea la rece a carcasei unui porc sacrificat, întreagă sau tranșată pe lungime, după jupuire, sângerare, eviscerare și ablația limbii, părului, copitelor, organelor genitale externe, osânzei, rinichilor și diafragmei.
Articolul 5
(1) Lista statelor membre autorizate să efectueze anchetele din lunile aprilie și august sau din mai/iunie în regiunile selectate, sub rezerva ca anchetele respective să acopere cel puțin 70 % din efectivul de porcine, este prevăzută la litera (a) din anexa III la prezenta decizie.
(2) Lista statelor membre autorizate să efectueze ancheta o dată pe an în aprilie, mai/iunie, august sau noiembrie/decembrie este prevăzută la litera (b) din anexa III la prezenta decizie.
(3) Lista statelor membre autorizate să efectueze defalcarea regională pentru rezultatele finale ale anchetei din aprilie, mai/iunie este prevăzută la litera (c) din anexa III la prezenta decizie.
(4) Lista statelor membre autorizate să efectueze defalcarea pe clase de mărime a efectivelor pentru rezultatele pe o lună dată a anului este prevăzută la litera (d) din anexa III la prezenta decizie.
Articolul 6
Decizia 94/432/CE se abrogă. Trimiterile la decizia abrogată se interpretează ca trimiteri la prezenta decizie.
Articolul 7
Prezenta decizie se adresează statelor membre.
Adoptată la Bruxelles, 26 octombrie 2004.